钦定古今图书集成/明伦汇编/皇极典/第206卷 > 《改正朔制》唐·制集
## 钦定古今图书集成/明伦汇编/皇极典/第206卷 > 《改正朔制》唐·制集

朕闻“上皇纂历，则天地以裁规；大圣握图，法阴阳以
施化。故能牢笼品类，陶铸生灵，敷景运于休期，阐宏
基于光大。”昔有隋失驭，率土分崩，赤县为禾黍之场，
苍生遇涂炭之酷。我高祖神尧皇帝龙兴分晋，凤起
寰区，殄枭獍而安八荒，翦鲸鲵而清四海。太宗文武
圣皇帝膺昊穹之历数，鼓雷电之雄威，服远冠巢燧
之前，开边越羲农之际，鸿名迈于三五，茂绩隆于往
初。高宗天皇大帝禀雷泽之灵符，降天纵之神器。湛
恩所被，匝乾坤覆载之乡；至化所覃，尽舟车所通之
境。抚璇丹极，辑瑞苍岩。天平地成，淳风起千年之运；
乐和礼备，宝祚隆三圣之基。“逖听王猷，熙开帝载。朕
以虚薄，虔奉叡图，业业兢兢，不遑寝”食。幸穹昊贻祐，
宗社延祥，河荐合天之符，洛出永昌之箓。时和岁稔，
远肃迩安，斯皆先德所延，屡彰嘉贶。自恭临兆庶，已
积炎凉，尚想移风，未臻于至道；顾循菲德，愧切于深
衷。思弘顾托之恩，再阐混元之始。夫以元穹列象，三
辰以之丽天；厚载含章，五行于焉纪地。《易》曰“三五以
变”，错综其数，通其变，遂成天下之文；极其数，遂定天
下之象。水火相变，其卦为革。《彖》曰：“天地革而四时成。”
言五德更相生，变革万象，故帝王改正施教，明受之
于天，不定之于人者也。仲尼曰：“其或继周者，虽百世
可知也。”盖以文质相因，法度相改故矣。是以伏羲、高
阳、有周皆以建子之月为正，神农、少昊、陶唐、有殷皆
以建丑之月为正；轩辕、高辛，夏后汉氏，皆以建寅之
月为正。后虽百代，可知者以此。虽遭遇之不同，步骤
殊致，未有不表明轨物，以章灵命之符者也。我国家
创业，常有意乎正朔矣，所未改者，盖有由焉。高祖草
创，百度因循。隋氏、太宗纬地经天，日不暇给。高宗嗣
历，将宏丕训，改作之事，屡发圣谟，言犹在“耳，永怀无
及。自五帝缵统，三王驭宇，或父子相承，同体异德；或
金木迭改，应天顺人。故纳麓登庸，粤受终于文祖；干
戈革命，必理历于明时。”然则“开元”配永，肇自阳来之
旦；统历履端，基于朔易之首。孳萌发内，气律由中，品
物任而昭苏，生类荡而敷革。是知夏之人统，不逮殷
之地正；殷之地正，有劣周之天统，元命所苞，实在兹
矣。周文稽古，制礼于成王之日；汉高握德，改元于武
皇之代。则知文制大备，未遑于上业；损益之道，谅属
于中平。朕所以遵饰《礼经》，奉成先志。今推三统之次，
国家得天统，当以建子之月为正，考之群艺，厥义明
矣。宜以永昌元年十有一月为载初，元年正月十有
二日改腊月。来年正月改为一月。自载初元年正月
一日子时已前，“大辟罪已下罪，无论已发觉未发觉，
已结正未结正，系囚见徒，皆赦除之。其谋反大逆缘，
及子孙杀祖父母、父母，部曲容女，奴婢杀主，不在赦
限。布告遐迩，咸知朕意。”